Document ID: 32007R0719

RÅDETS FORORDNING (EF) Nr. 719/2007
af 25. juni 2007
om ændring af forordning (EF) nr. 234/2004 om visse restriktive foranstaltninger over for Liberia
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 60 og 301,
under henvisning til fælles holdning 2007/400/FUSP af 11. juni 2007 om ophævelse af visse restriktive foranstaltninger over for Liberia (1),
under henvisning til forslag fra Kommissionen, og
ud fra følgende betragtninger:
(1)
Fælles holdning 2004/137/FUSP af 10. februar 2004 vedrørende restriktive foranstaltninger over for Liberia (2) fastlagde bestemmelser om gennemførelse af foranstaltningerne i De Forenede Nationers Sikkerhedsråds resolution 1521(2003) vedrørende Liberia, herunder bl.a. et forbud mod import af uslebne diamanter fra Liberia. Forbuddet blev for nylig forlænget ved fælles holdning 2007/93/FUSP af 12. februar 2007 om ændring og forlængelse af fælles holdning 2004/137/FUSP (3) for en periode på seks måneder. Den 27. april 2007 vedtog De Forenede Nationers Sikkerhedsråd resolution 1753(2007). Det besluttede bl.a. at ophæve de restriktive foranstaltninger vedrørende diamanter fra Liberia. Følgelig blev Liberia pr. 4. maj 2007 optaget i Kimberley-processens certificeringsordning. Liberia bør derfor opføres som deltagende part på listen i bilag II til Rådets forordning (EF) nr. 2368/2002 af 20. december 2002 om gennemførelse af Kimberley-processens certificeringsordning for international handel med uslebne diamanter (4).
(2)
Rådets forordning (EF) nr. 234/2004 (5) indeholder bl.a. forbud mod import af uslebne diamanter fra Liberia.
(3)
Artikel 6, stk. 1, i forordning (EF) nr. 234/2004, som indeholder forbud mod import til Fællesskabet af uslebne diamanter fra Liberia, og artikel 6, stk. 3, som indeholder forbud mod omgåelse af forbuddet, bør derfor ophæves med tilbagevirkende kraft fra 27. april 2007 -
UDSTEDT FØLGENDE FORORDNING:
Artikel 1
Artikel 6, stk. 1 og 3, i forordning (EF) nr. 234/2004 ophæves.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 27. april 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 25. juni 2007.

Labels: 5
14
3
18
15